Voertuie gebrand tydens PE-protesaksieFoto: Twitter Die polisie in Port Elizabeth in die Oos-Kaap het vier mense in hegtenis geneem te midde van ŉ gewelddadige protesaksie in die Motherwell-omgewing. ŉ Raadslid se kantoor is met ŉ petrolbom bestook en talle voertuie is met klippe bestook of aan die brand gesteek. Volgens kapt. Andre Beetge, woordvoerder van die polisie, het die protesaksie omstreeks 18:00 Dinsdag begin toe ŉ gedeelte van Addoweg deur woedende betogers versper is. ŉ Bakkie is aan die brand gesteek en twee vragmotors is met klippe bestook. Een van die vragmotorbestuurders het ernstige beserings opgedoen. Die ander vragmotor het lemoene vervoer wat gesteel is nadat die vragmotor met klippe bestook is. Die protesaksie het vroeg Woensdagoggend voortgegaan met die raadslid se kantoor wat met ŉ petrolbom bestook is. Teen 08:00 vanoggend is nog ŉ vragmotor aan die brand gesteek. Die protesaksie hou glo met kragonderbrekings in die omgewing verband. Die ontstoke inwoners dring daarop aan dat Mongameli Bobani, burgemeester van die Nelson Mandelabaai-metro, hulle toespreek. Volgens Beetge gaan die protesaksie voort en betoog sowat 150 mense buite die Kamvelihle-polisiestasie. Die vier mense wat in hegtenis geneem is, sal binnekort in die hof verskyn op aanklagte van kwaadwillige saakbeskadiging en die beskadiging van munisipale infrastruktuur.